b'\n_START_ARTICLE_\nFaabeli\n_START_PARAGRAPH_\nFaabeli (lat. fabula, \xe2\x80\x99tarina\xe2\x80\x99) on vertauskuvallinen, yleens\xc3\xa4 moraalisen opetuksen sis\xc3\xa4lt\xc3\xa4v\xc3\xa4 kertomus ihmisist\xc3\xa4 ja yhteiskunnasta. Se on usein puettu el\xc3\xa4insadun muotoon, jossa el\xc3\xa4imille tai kasveille on annettu inhimillisi\xc3\xa4 piirteit\xc3\xa4 (personifikaatio). Faabeli kehittyi runomuotoiseksi ensimm\xc3\xa4isin\xc3\xa4 ajanlaskun alun j\xc3\xa4lkeisin\xc3\xa4 vuosisatoina.\n_START_SECTION_\nFaabelimoraali\n_START_PARAGRAPH_\nFaabeli on hyvin vanha kerrontamuoto joka on syntynyt ennen ajanlaskumme alkua. Faabelien maailmankuva poikkeaa selke\xc3\xa4sti saduista, joihin ne usein sekoitetaan tai rinnastetaan. Faabelien maailmassa hallitsee valta ja voima eik\xc3\xa4 oikeudenmukaisuutta juurikaan esiinny. Faabeleista huokuukin kyyninen maailmankuva jossa ihanteellisuudella tai rohkeudella ei pitk\xc3\xa4lle p\xc3\xb6tkit\xc3\xa4.'